 قليل فينا أو ربما منعدم لي كان فصغرو كيحلم يكون معلم أنا الصراحة عمري سمعتها، فالوقت لي كنت كنقرى كان واحد التقليد فاللول ديال العام، كتوقف تقول سميتك كاملة، وكيسولك المعلم أو المعلمة فاش خدام باك، وآش باغي تكون ملي تكبر، أراك بوخنونة كيطلقها تسرح، تلاتة ديال المهن لي كانت كتردد على أفواهنا ديك الساعة بكثرة، طبيب مهندس وبيلوط، شحال من واحد قرا معايا كان كيحلم يولي بيلوط راه ربما تحققليه الحلم ديالو مع داعش، او راه كيفرق الصوبة فالحبس، لكن حتى واحد فيهم مكان كيحلم يولي معلم، حتى واحد فيهم مكان كيحلم يكون فبلاصة السيدة لي كيقريونا، بما أن الحلم الفابور، وبنادم ملي كيكون صغير كيكون نية وماعرفش راه العياة صعيبة شوية، فراه أحلامنا كانت كتجاوز أننا نكونو معلمين. كيما فسلعة البال كاينة العزلة وكل عزلة وثمنها، وكيما فالحشيش كاين الطيمبو اللول والتاني والتالث... الخ، والكيارة أو لهراوة، كذلك فالباشار كاين الماركات، وكاين الغربال، باش تنتاقل من صنف لصنف خاص تدوز من عدة غرابل، وكل غربال واتساع عيونه، ولي كيوحل فالغربال فراه كيمشي يتغطى فاش ماكان، ومن بين هاد فاش ماكان هي مهنة التعليم، مهنة كتطلب أدنى القذرات الذهنية والمعرفية باش تدخليها وتمارسها،وبنادم لي كيقرى على راسو راه باينة آش كيمشي يقرى، كيقصد مهن برواتب محترمة، ولي غادي غي بالتساطيح كيدخل يمارس التعليم كملجأ من لا ملجأ له، تجمع الوسطيين لي ملقاوش شي بديل آخر ومعندهمش امكانيات يكونوا شي حاجة خرى كثر من معلمين كيخشي رجلو مع الدولة، باش يولي يشد صالير بأقل مجهود بدني أو ذهني يذكر، مع كم هائل من العطل والإضرابات. الحالة ديال المعلم لي صور نادية وهو كيسخر منها، وكيحرض باقي التلاميذ على السخرية منها، راه ماشي حالة استتنائية، الإستتنائي فيها هو أنه صورها ببورطابلو باش يخرج يجمع مع الصحابو عليها ويواصل السخرية ديالو منها فالقهوة، ويقدر يوريها حتى لمرتو من بعد لعشا، بحال هاد الشخص كثير فهاد المهنة، الى جينا نحكيو قصصنا مع المعلمين والأساتذة لي قراونا فراه لا تعد ولا تحصى من مثل هاد التصرفات اللاأخلاقية، لي كتحطم نفسية الطفل، فواحد الوقت لي خاص يتعامل فيه معاملة خاصة. من بعد انتشار الفيديو خاف المعلم على طرف ديال الخبز ديالو، الله يكون فالعوان الصراحة، ودار فيديو صوتي بحال داكشي ديال التسجيلات الصوتية لأيمن الظواهري وبن لادن وأبو بكر البغدادي حاليا، وللأسف بنفس اللغة مع الإستشهاد بآيات قرآنية، والإكثار من ذكر الله والبكاء المرافق له، داكشي ديال أغيثو اخوانكم في سوريا، المعلم زاد أثبت فالفيديو التاني أنهم معلم، الطفلة نادية كيدوي معاها بالدارجة الحرشة وكيسخر منها ، وففيديو الإعتذار كيدوي بالفصحى والآيات ومنعرف شنو، زعمة راه راجل ديال الله، راه متدين وعارف بينو وبين سيدي ربي، استغلال واضح للدين من طرفه، وعلاش تدوي بالعربية الفصحى واش الفيديو موجه لقريش، دوي كيما كنتي كتدوي مع نادية مسيكينة بنفس اللكنة الساخرة الإحتقارية، وبنفس العنجهية . وجود بحال هاد المعلم وللأسف هوما كثار، لا يعني عدم وجود أستاذة شرفاء قراونا وعلمونا، وحقا كانو كيبدلو مجهود كبير من أجلنا وعاملونا بحال ولادهم، وكيسولو فينا ويتابعونا، ولكن للأسف قلال قلال بزاف، حيث لي جا يولي معلم، أما راه خاصهم يدوزو من الأقسام التحضيرية حتى هوما، طبعا مع صالير محترم من الدولة الى بغات حقا تنهض بهاد القطاع، أو حتى حنا الله يرزقنا شي شاكيرا لي تفتح جامعات ومدارس من مالها الخاص من أجل أبناء الفقراء كما فعلت فكولومبيا، نتسناو ابتسام تسكت تدير لاباس وتشهر، عالله يكون فيها الخير. 
المعلم لي صور نادية وهو كيسخر منها، راه ماشي حالة استتنائية، الإستتنائي فيها هو أنه صورها ببورطابلو باش يخرج يجمع مع الصحابو عليها ويواصل السخرية ديالو منها فالقهوة